Il-Kunsill illum adotta deċiżjoni li tapprova l-konklużjoni tat-Trattat ta' Marrakexx biex jiġi ffaċilitat l-aċċess għal xogħlijiet pubblikati għal persuni għomja, b'diżabbiltà fil-vista jew li b'xi mod ieħor għandhom diffikultà biex jaqraw materjal stampat. Id-deċiżjoni tal-lum tippermetti lill-UE tirratifika t-Trattat ta' Marrakexx mis-sajf li ġej. Huwa ta' importanza kbira ħafna għall-UE peress li dan it-trattat jgħinna negħlbu l-ostakli diskriminatorji għall-aċċess tal-persuni b'diżabbiltà għall-materjal kulturali. Boil Banov, Ministru għall-Kultura tal-Bulgarija It-Trattat ta' Marrakexx jistabbilixxi sett ta' regoli internazzjonali li jiżguraw li jkun hemm limitazzjonijiet jew eċċezzjonijiet għar-regoli dwar id-drittijiet tal-awtur għall-benefiċċju ta' persuni għomja, b'diżabbiltà fil-vista jew li b'xi mod ieħor għandhom diffikultà biex jaqraw materjal stampat. Dan jippermetti wkoll l-iskambju transkonfinali ta' kopji ta' xogħlijiet ippubblikati li jkunu saru f'format aċċessibbli. Il-persuni għomja, b'diżabbiltà fil-vista jew li b'xi mod ieħor għandhom diffikultà biex jaqraw materjal stampat għadhom qed isibu bosta ostakoli biex jaċċessaw kotba u materjal stampat ieħor. Il-ħtieġa li jiżdiedu l-għadd ta' xogħlijiet u materjal protett ieħor li jkunu f'formati aċċessibbli bħall-braille, il-kotba awdjo u b'tipa kbira, ġiet rikonoxxuta fil-livell internazzjonali. Fit-13 ta' Settembru 2017, il-Kunsill adotta leġislazzjoni implimentattiva biex idaħħal eċċezzjoni obbligatorja ġdida fid-dritt tal-UE għar-regoli dwar id-drittijiet tal-awtur, f'konformità mat-Trattat ta' Marrakexx. Din ser tippermetti lill-persuni u l-organizzazzjonijiet benefiċċjarji li jagħmlu kopji ta' xogħlijiet f'formati aċċessibbli, u jxerrduhom madwar l-UE u f'pajjiżi terzi li huma parti għat-Trattat. It-Trattat, li jifforma parti mill-korp ta' trattati dwar id-drittijiet tal-awtur amministrati mill-Organizzazzjoni Dinjija tal-Proprjetà Intellettwali (WIPO), daħal fis-seħħ fit-30 ta' Settembru 2016. Huwa għandu dimensjoni kulturali, umanitarja u ta' żvilupp soċjali. Deċiżjoni tal-Kunsill dwar il-konklużjoni f'isem l-Unjoni Ewropea, tat-Trattat ta' Marrakexx biex jiġi Ffaċilitat l-Aċċess għal Xogħlijiet Pubblikati għal Persuni Għomja, b'Diżabbiltà fil-Vista jew li b'xi mod ieħor għandhom Diffikultà biex Jaqraw Materjal Stampat It-Trattat ta' Marrakexx dwar l-aċċess għal xogħlijiet ippubblikati għal persuni għomja u b'diżabbiltà fil-vista: L-UE twitti t-triq għar-ratifika (Stqarrija għall-istampa - 10 ta' Mejju 2017) Trattat ta' Marrakexx Ara l-paġna tal-laqgħa